

 Gradsko vijeće

KLASA:350-07/16-01/16

URBROJ:2186/18-02/1-16-1

Ludbreg, 26. kolovoza 2016. god. P R I J E D L O G

 Na temelju članka 35. Zakona o lokalnoj i područnoj (regionalnoj) samoupravi („NN“, br. 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst), članka 33. Statuta Grada Ludbrega („Službeni vjesnik Varaždinske županije“, br. 23/09, 17/13, 40/13-pročišćeni tekst) i članka 39. Zakona o prostornom uređenju (NN br. 153/13), Gradsko vijeće Grada Ludbrega na 25. sjednici održanoj 26. kolovoza 2016. g., donosi sljedeći

**ZAKLJUČAK**

**o usvajanju Izvješća o stanju u prostoru Grada Ludbrega**

**za razdoblje od 2004. do 2016. g.**

**I.**

 Gradsko vijeće Grada Ludbrega razmotrilo je i usvaja Izvješće o stanju u prostoru Grada Ludbrega za razdoblje od 2004. do 2016. g., izrađeno od Jedinstvenog upravnog odjela Grada Ludbrega, uz stručnu suradnju na izradi od društva Agencija za razvoj Varaždinske županije d.o.o., Kratka 1, Varaždin.

 Izvješće iz stavka 1. ove točke sastavni je dio ovog Zaključka.

**II.**

 Ovaj Zaključak stupa na snagu danom donošenja, a objavljuje se u „Službenom vjesniku Varaždinske županije“ te dostavlja Ministarstvu graditeljstva i prostornog uređenja i Hrvatskom zavodu za prostorni razvoj.

 **Predsjednica**

 **Gradskog vijeća**

 Renata Potočnik

**OBRAZLOŽENJE**

**Izvješća o stanju u prostoru Grada Ludbrega**

**za razdoblje od 2004. do 2016. g.**

 Izvješće o stanju u prostoru Grada Ludbrega za razdoblje od 2004. do 2016. g. (u daljnjem tekstu: Izvješće) izrađeno je temeljem odredbi članka 47. Zakona o prostornom uređenju i gradnji (NN, br. 76/07, 38/09, 55/11, 90/11, 50/12 i 80/13) koji je bio na snazi do 01.01.2014. g. i članka 39.-41. Zakona o prostornom uređenju (NN, br. 153/13) koji sada važeći. Temeljem potonjeg je izdan Pravilnik o sadržaju i obveznim prostornim pokazateljima izvješća o stanju u prostoru (NN, br. 48/14 i 19/15) koji propisuje obvezatan sadržaj izvješća kao takvog.

 Posljednje Izvješće o stanju u prostoru Grada Ludbrega izrađeno je za razdoblje 2001. – 2004. g. te je usvojeno na 4. sjednici Gradskog vijeća održanoj 29.07.2005. g., dok je Program mjera za unapređenje stanja u prostoru za razdoblje 2005. do 2008. g., koje je izrađeno temeljem tada važećeg Zakona o prostornom uređenju usvojeno na Gradskom vijeću na istoj sjednici.

 Ovo Izvješće formalno obuhvaća Zakonom utvrđeno razdoblje od posljednje četiri godine, ali se podaci koji su obuhvaćeni ovim dokumentom odnose i na znatno duže vremensko razdoblje - od 2004. godine, kada je doneseno posljednje Izvješće i čija je valjanost službeno istekla 2008. g.

 Cilj izrade izvješća je dobiti sveobuhvatni pregled prostornog razvoja i planiranja Grada Ludbrega te predvidjeti prostorno razvojne trendove temeljene na postojećim uvjetima, prikazati instrumente prostornog planiranja te učinkovite mjere što su ih nadležna tijela poduzela u određenom razdoblju na svim razinama planiranja. Također se stvaraju preduvjeti za daljnju izradu dokumenata prostornog uređenja, eventualno izradu izmjena i dopuna istih, kao i procjenu potrebe izrade ostalih strateških i razvojnih dokumenata na razini Grada te prijedloge za unaprjeđenje održivog razvoja s planom prioritetnih aktivnosti i prijedlogom prostornih pokazatelja za naredno razdoblje.

 Izvješće prvenstveno prikazuje utvrđene probleme u prostoru, postojeća rješenja za poboljšanje stanja te ukazuje na mogućnosti daljnjih usmjerenja prostornog razvoja, odnosno analizira stanja i promjene u prostoru koje nastaju pod utjecajem različitih društvenih procesa i imaju veći ili manji neposredan utjecaj na prostor.

 Izvješće je izrađeno na temelju dostupnih podataka prikupljenih od nadležnih državnih tijela, tijela jedinica područne (regionalne) i lokalne samouprave i pravnih osoba s javnim ovlastima te dostupnih izvora i dokumentacije koja je detaljno navedena (popisana) u Poglavlju V. ovog Izvješća.

 S obzirom na sveobuhvatnost Izvješća, preglednost, dostupnost velikog broja podataka, predlažemo usvajanje Izvješća u predloženom sadržaju.